ངས་རྒྱས་སུ་ལུང་སྟོན་པ་དང་། ཕྱིར་མི་ལྡོག་པ་ཉིད་དུ་དབང་བར་མཛད་པ་དེ་ནས་བརྩམས་ཏེ། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་རྡོ་རྗེས་དབང་བསྐུར་བ་སྟེ་རྡོ་རྗེ་འཆང་གི་ཡེ་ཤེས་ཐོབ་ཅིང་དབང་བ་ཉིད་མཛད་པར་གྱུར་ནས། ཀུན་ཏུ་བཟང་པོ་ཀུན་ཏུ་བཟང་པོ་ཞེས་སྔོན་མ་བྱུང་བའི་དོན་གྱི་མིང་ཅན་དུ་གྱུར་ཏོ། །རྡོ་རྗེ་འཆང་གི་ཡེ་ཤེས་ཐོབ་པར་མཛད་པ་དེ་ནས་མཉམ་པ་ཉིད་ཀྱི་དོན་ཐུགས་སུ་ཆུད་དོ་ཞེས་བསྟན་པ་ནི། ཕྱག་ན་རྡོ་རྗེས་ཞེས་སོགས་ཏེ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཞེས་བོས་ནས། ཆོས་ཐམས་ཅད་ཀྱི་མཉམ་པ་ཉིད་རྡོ་རྗེ་ཡེ་ཤེས་ཀྱི་སྤྱོད་པ་མཐོང་ངམ་ཞེས་དྲིས་པ་ན། དེ་ནས་དེ་བཞིན་གཤེགས་པ་དེ་དག་ཐམས་ཅད་ཀྱིས་བདག་པོ་རྡོ་རྗེ་འཆང་ལ་འདི་སྐད་ཅེས་གསོལ་ཏོ། །དེ་བཞིན་གཤེགས་པ་ཐམས་ཅད་ཀྱི་ཡེ་ཤེས་མཉམ་པ་ཉིད་རྟོགས་པ་དང་། རྡོ་རྗེ་ཡེ་ཤེས་ཀྱི་སྤྱོད་པ་ཕྱག་རྒྱ་དང་སྙོམས་པར་འཇུག་པའི་བདེ་བ་ཉམས་སུ་མྱོང་བ་ཉིད་ཀྱིས་མཐོང་ལགས་སོ་ཞེས་ལན་ཞུས་པའོ། །ལྔ་པ་འདོད་ཆགས་ཀྱིས་བྱང་ཆུབ་ཐོབ་པ་ངོ་མཚར་བ་ཞུས་པ་ནི། དེ་ནས་བཅོམ་ལྡན་འདས་ཞེས་སོགས་ཏེ། དེ་བཞིན་གཤེགས་པ་ཐམས་ཅད་རྡོ་རྗེ་བཙུན་མོའི་བྷ་ག་ལས་བྱུང་ནས། རྡོ་རྗེ་འཆང་ཆེན་པོ་ལ་འདི་སྐད་ཅེས་གསོལ་ཏོ། །གང་གི་ཕྱིར། འདོད་ཆགས་ཀྱི་ཀུན་ཏུ་སྤྱོད་པ་སྟོན་པའི་ཡི་གེའི་ཚིག་གིས་སངས་རྒྱས་ཀྱི་བྱང་ཆུབ་རྡོ་རྗེ་འཆང་ཆེན་པོ་རྗེས་སུ་རྟོགས་ཤིང་ཐོབ་པར་བྱའོ། །ཞེས་སྟོན་པ་ནི་ངོ་མཚར་རོ་ཞེས་འཁོར་རྣམས་ཀྱིས་ཞུས་པའོ། །དྲུག་པ་འདོད་ཆགས་རྣམ་པར་དག་པར་བསྟན་པས་ཐེ་ཚོམ་དང་བྲལ་བ་ནི། མངོན་པར་ཞེན་པའི་འདོད་ཆགས་ཀྱིས་བྱང་ཆུབ་ཐོབ་པ་མིན་གྱི། འདོད་ཆགས་འོད་གསལ་དུ་རྟོགས་པས་རྡོ་རྗེ་ཡེ་ཤེས་འབྱུང་བ་ངོ་མཚར་མི་ཆེའོ་ཞེས་སྟོན་པ་ནི། དེ་ནས་ཕྱག་ན་རྡོ་རྗེས་ཞེས་སོགས་ཏེ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཞེས་བོས་ནས། འདོད་ཆགས་ཀྱི་སྤྱོད་པས་བྱང་ཆུབ་ཐོབ་པ་ངོ་མཚར་ཆེའོ་ཞེས་དེ་སྐད་ཅེས་མ་གསུང་ཞིག དེའི་རྒྱུ་མཚན་ཅིའི་ཕྱིར་ཞེ་ན། ཆོས་ཐམས་ཅད་ནི་ནམ་མཁའི་རྡོ་རྗེའི་དམ་ཚིག་སྤྲོས་པ་ཉེ་བར་ཞི་བའི་ཆོས་ཀྱི་སྐུ་དང་། སྤྲོས་པ་དང་བྲལ་བར་མཚུངས་པའི་ཕྱིར་རོ། །དོན་དེ་ཉིད་གསལ་བར་བསྟན་པ་ནི། དོན་དམ་པར་ཆོས་ཐམས་ཅད་གཟུགས་སོགས་ཕུང་པོ་མ་ཡིན་པ་དང་། ཁམས་མིན། སྐྱེ་མཆེད་མིན་པ་དང་། འདོད་ཆགས་སོགས་དུག་གསུམ་མིན་པ་དང་། ཆོས་དགེ་བ་དང་། ཆོས་མིན་པ་མི་དགེ་བ་མིན་པའི་ཕྱིར་རོ། །ཞེས་སྟོན་ནོ། །རྡོ་རྗེ་འཆང་གིས་ཆོས་ཐམས་ཅད་འོད་གསལ་དུ་བསྟན་པའི་རྗེས་ཐོགས་དེ་ནས། དེ་བཞིན་གཤེགས་པ་དེ་དག་ཐམས་ཅད་ཐེ་ཚོམ་དང་བྲལ་ནས་འོད་གསལ་ལ་བཞུགས་ཏེ་ཅང་མི་གསུང་བར་གྱུར་ཏོ། །འདི་དག་གིས་སྔོན་བྱུང་བསྟན་ནས། རྗེས་འཇུག་གི་མངོན་རྟོགས་བསྟན་ཚུལ་ནི། དང་པོའི་སྦྱོར་བ་དང་། དཀྱིལ་འཁོར་རྒྱལ་མཆོག་སྔོན་དུ་སོང་ནས། ལས་རྒྱལ་མཆོག་ལ་ཐུན་མོང་ནི། དྲན་པ་གཅིག་པ་སྔོན་དུ་བཏང་ནས། ཐུན་ཐ་མ་ལ་ཐུན་མོང་མ་ཡིན་པའི་ལས་རྒྱལ་མཆོག་ལ་གཙོ་བོ་ཡབ་ཡུམ་འོད་གསལ་དུ་ཞུགས་པ་དང་། ལྷ་མོའི་གླུས་བསྐུལ་བས་བཞེངས་པ་ལ་བསྟོད་པ་བྱས་ནས། ཕྱི་ནང་གསང་གསུམ་གྱི་མཆོད་པ་བྱ་བར་བསྟན་ནོ། །ལྔ་པ་གསང་བ་འདུས་པའི་རྒྱུད་ཡོངས་སུ་གཏད་པ་ལ་བཞི་སྟེ། སངས་རྒྱས་དང་བྱང་ཆུབ་སེམས་དཔའ་རྣམས་ལ་སྤྱིར་གཏད་པ། བྱེ་བྲག་ཏུ་རྡོ་རྗེ་ཆོས་ལ་ཡོངས་སུ་གཏད་པའི་ཚུལ། བྱ་བ་མཐར་ཕྱིན་ནས་སྤྲུལ་པའི་དཀྱིལ་འཁོར་རིགས་གསུམ་དུ་བསྡུ་བ། ཐམས་ཅད་རྡོ་རྗེ་གསུམ་དུ་དབྱེར་མེད་དུ་རྟོགས་པའི་ཚུལ་ལོ། །དང་པོ་ནི། དེ་ནས་བཅོམ་ལྡན་འདས་ཞེས་པ་ནས། བཀའ་བསྩལ་པ་ཞེས་པའི་བར་ནི་རྡོ་རྗེ་འཆང་གིས་འཁོར་རྣམས་ལ་བཀའ་བསྩལ་པ་ཞེས་པའི་དོན་ནོ། །ཁྱེད་རྣམས་ཀྱིས་ཞེས་པ་ནས། བསྒོ་བར་གྱིས་ཤིག་ཅེས་པའི་བར་ནི། འཇིག་རྟེན་གྱི་ཁམས་ཐམས་ཅད་དུ་རྒྱུད་འདི་འཆད་པ་དང་ཉན་པ་ལ་བསྒོ་བར་གྱིས་ཤིག་ཅེས་བསྐུལ་བའོ། །དེ་རྒྱུ་མཚན་ཅིའི་ཕྱིར་ཞེ་ན། ཕྱོགས་བཅུ་ན་བཞུགས་པའི་བྱང་ཆུབ་སེམས་དཔའ་འདི་རྣམས་ལ་རྡོ་རྗེ་འཛིན་པ་ཆེན་པོའི་ཏིང་ངེ་འཛིན་རྣམ་པ་གཉིས་ཀྱིས་ཆོས་ཀྱི་རྣམ་གྲངས་སྟོན་པའི་རྒྱུད་ཀྱི་རྒྱལ་པོ་འདི་ལ་སྐལ་པ་ཡོད་པའི་ཕྱིར་རོ། །གཉིས་པ་ནི། དེ་ནས་བཀའ་སྩལ་བའི་སྒྲ་ཇི་ལྟ་བ་བཞིན་བཤད་ནས། རིགས་ཀྱི་བུ་ཞེས་རྡོ་རྗེ་ཆོས་ལ་བོས་ནས། དེ་བཞིན་གཤེགས་པ་ཐམས་ཅད་ལས་གཅིག་ནས་གཅིག་ཏུ་བརྒྱུད་དེ་འོངས་པ། འདའ་བར་མི་བྱ་བའི་དམ་ཚིག་གི་དེ་ཁོ་ན་ཉིད་སྐུ་གསུང་ཐུགས་ཀྱི་གསང་ཆེན་གསང་བ་འདུས་པའི་ཚུལ་ད་ལྟ་ངས་བཤད་པ་འདི་ཁྱོད་ཀྱིས་ཟུངས་ཤིག གང་གི་ཕྱིར་ན་ཁྱོད་རྣམ་སྣང་ལ་སོགས་པའི་དེ་བཞིན་གཤེགས་པ་རྣམས་ཀྱིས་གཞུང་དུ་བསྟན་པའི་ཆོས་ཐམས་ཅད་ཀྱི་ཚིག་དོན་ལ་སྤོབས་པ་ཐོགས་པ་མེད་པ་དང་ལྡན་པས་ཆོས་ཐམས་ཅད་ཀྱི་དབང་ཕྱུག་རྡོ་རྗེ་ཞེས་བྱ་བར་དབང་བསྐུར་ཞིང་རྗེས་སུ་གནང་བའི་ཕྱིར་ཏེ། བསྟན་པ་འདི་ལ་གསུང་གི་རྡོ་རྗེ་གཙོ་བོ་ཡིན་སྙམ་དུ་དགོངས་སོ། །དེ་ནས་ཞེས་པ་ནས། མི་སྨྲ་བར་གྱུར་ཏོ་ཞེས་པའི་བར་གྱིས་ནི་ཇི་ལྟར་གཏད་པ་བཞིན་བྱེད་པར་ཁས་བླངས་པ་བསྟན་ནོ། །གསུམ་པ་ནི། རྒྱུད་ཡོངས་སུ་གཏད་པའི་རྗེས་ཐོགས་སུ། སྔར་གླེང་གཞིའི་སྐབས་སུ་འདུས་པའི་འཁོར་སངས་རྒྱས་ཀྱི་ཞིང་རྡུལ་ཕྲ་རབ་དང་མཉམ་པ་རྣམས་རྡོ་རྗེ་གསུམ་ལ་ཐིམ་པར་བསྟན་པ་ནི། རྒྱུད་གཏད་པའི་རྗེས་ཐོགས་དེ་ནས། གླེང་གཞིའི་འཁོར་དུ་གཏོགས་པའི་དེ་བཞིན་གཤེགས་པའི་སྤྲུལ་པ་སངས་རྒྱས་དང་བྱང་ཆུབ་སེམས་དཔའ་དང་ཁྲོ་བོའི་རྒྱལ་པོ་ལ་སོགས་པ་མཐའ་ཡས་པ་དེ་དག་ཐམས་ཅད་རྡོ་རྗེ་སེམས་དཔའ་སྟེ་རྡོ་རྗེ་འཆང་རང་གི་གསང་བའི་ཡི་གེ་གསུམ་ལ་ཞུགས་པར་གྱུར་ཏོ། །ཡི་གེ་གསུམ་གང་ཞེ་ན། སྐུ་རྡོ་རྗེ་རྣམ་སྣང་དང་། གསུང་རྡོ་རྗེ་འོད་དཔག་མེད་དང་། ཐུགས་རྡོ་རྗེ་མི་བསྐྱོད་པའོ། །འདིས་ནི་རྒྱུད་བཤད་ཟིན་པའི་རྗེས་སུ་གླེང་གཞིའི་སྤྲུལ་པའི་འཁོར་ཐམས་ཅད་རིགས་གསུམ་དུ་བསྡུས་པར་བསྟན་ནོ། །བཞི་པ་ནི། ཁམས་གསུམ་པའི་ལུས་ངག་ཡིད་གསུམ་རྣམས་རྡོ་རྗེ་གསུམ་གྱི་ཆོས་ཉིད་དང་རོ་གཅིག་པར་རྟོགས་པར་བསྟན་པ་སྟེ། དེ་ལ་དང་པོ་ཁམས་གསུམ་གྱི་ལུས་སྐུ་རྡོ་རྗེ་དང་དབྱེར་མེད་པར་རྟོགས་པ་ནི། དེ་ནས་ཁམས་གསུམ་པའི་སེམས་ཅན་སྒོ་ང་ལས་སྐྱེས་པ་ལ་སོགས་པ་མཆོག་དང་འབྲིང་དང་ཐ་མའི་ཚོགས་ཀྱི་ལུས་དེ་བཞིན་གཤེགས་པ་ཐམས་ཅད་ཀྱི་སྐུ་རྡོ་རྗེ་རྣམ་པར་སྣང་མཛད་དང་དབྱེར་མེད་པར་གནས་སོ། །འོ་ན་རྟེན་དང་བརྟེན་པ་དོན་གཞན་གྱི་ཚུལ་དུ་ཡོད་དོ་སྙམ་ན། ཁམས་གསུམ་པའི་ལུས་དང་། དེ་བཞིན་གཤེགས་པ་ཐམས་ཅད་ཀྱི་སྐུ་རྡོ་རྗེ་རྣམ་པར་སྣང་མཛད་དང་། རྫོགས་པ་དང་མ་རྫོགས་པའི་སྐུ་མཉམ་པ་ཉིད་དུ་གནས་པར་རྟོགས་པ་ལ་དམིགས་ནས་ཅང་མི་གསུང་བར་གྱུར་ཏོ། །ཁམས་གསུམ་གྱི་ངག་དེ་བཞིན་གཤེགས་པ་ཐམས་ཅད་ཀྱི་གསུང་རྡོ་རྗེ་འོད་དཔག་མེད་དང་དབྱེར་མེད་དུ་གནས་སོ། །དེ་ཡང་རྟེན་དང་བརྟེན་པའི་ཚུལ་དུ་ཡོད་པ་མིན་གྱི། ཁམས་གསུམ་པའི་ངག་དང་དེ་བཞིན་གཤེགས་པ་ཐམས་ཅད་ཀྱི་གསུང་འོད་དཔག་མེད་མཉམ་པ་ཉིད་དུ་རྟོགས་ནས་ཅང་མི་གསུང་བར་གྱུར་ཏོ། །དེ་ནས་ཁམས་གསུམ་པའི་སེམས་དེ་བཞིན་གཤེགས་པ་ཐམས་ཅད་ཀྱི་ཕྱག་ན་རྡོ་རྗེའི་ཐུགས་དང་དབྱེར་མེད་དུ་གནས་སོ། །ཡང་ཁམས་གསུམ་པའི་ཡིད་དང་དེ་བཞིན་གཤེགས་པའི་ཐུགས་མི་བསྐྱོད་པ་མཉམ་པ་ཉིད་དུ་རྟོགས་ནས་ཅང་མི་གསུང་བར་གྱུར་ཏོ། །ལྔ་པ་གཏད་པའི་རྒྱུད་ཉེ་བར་བསྡུ་བ་ནི། འདི་སྐད་བདག་གིས་ཐོས་ཞེས་པ་ལ་སོགས་པས་རྒྱུད་ཀྱི་དོན་བརྒྱན་བདུན་གྱིས་བཤད་པའི་ཚུལ་ཐོས་ཤིང་ཁོང་དུ་ཆུད་ནས། རིམ་པ་གཉིས་ཀྱི་མན་ངག་སྦྱིན་པ་སྔོན་དུ་འགྲོ་བས་ཉན་པ་པོ་རྣམས་ལ་བཤད་པའི་དོན་ཡོངས་སུ་རྫོགས་པས། རྡོ་རྗེ་འཆང་གིས་དེ་སྐད་ཅེས་བཀའ་བསྩལ་ཏོ། །ཞེས་སྡུད་པ་པོས་བསྟན་ནོ། །གསུམ་པ་ལེའུའི་མཚན་དོན་ནི། རྣམ་སྣང་ལ་སོགས་པའི་དེ་བཞིན་གཤེགས་པ་ཐམས་ཅད་ཀྱི་དམ་ཚིག་རིགས་ལྔ་དང་། སྡོམ་པ་རིགས་ལྔ་དང་། དེ་ཉིད་གཉིས་སུ་མེད་ཅིང་འདའ་བར་བྱ་བ་མ་ཡིན་པས་ན་རྡོ་རྗེ། དེས་བྱིན་གྱིས་བརླབས་པའི་རྒྱལ་པོ་ནི་རྡོ་རྗེ་འཆང་ཆེན་པོའོ། །དེའི་མཚན་གྱི་རྣམ་གྲངས་ནི། དང་པོའི་སངས་རྒྱས་དང་། རིག་པ་ཆེན་པོའི་སྐྱེས་བུའི་གཟུགས་དང་། ཡེ་ཤེས་ཀྱི་སྐུ་དང་། འཇིག་རྟེན་གསུམ་གྱི་བདག་ཉིད་ཅན། དུས་གསུམ་གྱི་བདག་ཉིད་ཅན། སྐུ་གསུམ་གྱི་བདག་ཉིད་ཅན། ཐེག་པ་གསུམ་གྱི་བདག་ཉིད་ཅན། རྡོ་རྗེ་གསུམ་གྱི་བདག་ཉིད་ཅན། བདེན་པ་གཉིས་ཀྱི་བདག་ཉིད་ཅན། ཞེས་སོགས་དེ་བཞིན་གཤེགས་པ་དྲུག་པའི་མཚན་གྱི་རྣམ་གྲངས་མཐའ་ཡས་པ་དེ་སྟོན་པའི་གཞུང་གི་ཚོགས་ནི། སྔར་ལེའུ་དང་པོར་བསྟན་པ་བཞིན་དུ་འཁོར་བའི་ཉེ་བར་འཚེ་བ་ལས་སྐྱོབ་པས་གོས་དང་འདྲ་བའི་ཕྱིར་ལེའུ་ཞེས་བྱ་སྟེ། བཅུ་བདུན་པའི་རྣམ་བཤད་དོ།། །།རྒྱུད་ཀྱི་མཚན་དོན་ནི། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་ཆེན་གསང་བ་འདུས་པ་ཞེས་བྱ་བ་བརྟག་པའི་རྒྱལ་པོ་ཆེན་པོ་རྫོགས་སོ། །ཚིག་དོན་སྔར་བསྟན་ཟིན་ཏོ།། ༈ །རྒྱུད་འདི་འཛིན་ཅིང་སྟོན་པར་བྱེད་པ་མ་འོངས་པ་ན་སུ་ཞིག་འབྱུང་། ཞེ་ན། དེ་བཞིན་གཤེགས་པ་ཡོངས་སུ་མྱ་ངན་ལས་འདས་ཀྱང་། ཇི་སྲིད་འཇིག་རྟེན་དུ་དམ་པའི་ཆོས་གནས་པ་དེ་སྲིད་དུ། རྣལ་འབྱོར་ཆེན་པོའི་རྒྱུད་ཀྱི་དོན་བླ་མ་བརྒྱུད་པའི་མན་ངག་ལ་བརྟེན་ནས། རིམ་པ་གཉིས་ཀྱི་དོན་རྟོགས་ཏེ་ཚེ་འདི་ལ་སངས་རྒྱས་ཉིད་དུ་འགྱུར་བའི་མན་ངག སློབ་དཔོན་ཆེན་པོ་ཀླུ་སྒྲུབ་ཀྱི་ཞལ་སྔ་ནས་བརྩམས་ཏེ། གཏེར་གྱི་ཁ་བྱང་དང་འདྲ་བར། སློབ་དཔོན་རྣམས་ལ་བརྒྱུད་པའི་རིམ་གྱིས་གསང་བ་འདུས་པའི་མན་ངག་གདུལ་བྱའི་རྒྱུད་ལ་རིམ་པ་བཞིན་དུ་འཇུག་གོ །སློབ་དཔོན་ཀླུ་སྒྲུབ་རྒྱུད་ལ་འཁྲུལ་པ་མེད་པར་ཅིས་ཤེས་ཤེ་ན། དེ་ལ་གཉིས་ཏེ། བདེ་བར་གཤེགས་པས་ལུང་བསྟན་པ་དང་། རང་ཉིད་ཀྱིས་ཡེ་ཤེས་བརྙེས་པའོ། །དང་པོ་ནི། ལངྐར་གཤེགས་པ་ལས། རྟོག་གེ་རྣམས་ཀྱི་ཡུལ་མིན་པ། །སོ་སོ་རང་རིག་ཡེ་ཤེས་ནི། །ཕྱི་མའི་དུས་སུ་གྱུར་པ་ན། །མགོན་པོ་སུ་ཞིག་འཛིན་འགྱུར་གསུངས། །བདེ་གཤེགས་མྱ་ངན་འདས་པའི་འོག །དུས་དག་འདས་ནས་འབྱུང་བ་ནི། །གང་ཞིག་བསྟན་པ་འཛིན་འགྱུར་ཏེ། །བློ་གྲོས་ཆེན་པོ་ཁྱོད་ཤེས་བྱོས། །ལྷོ་ཕྱོགས་བེ་དའི་ཡུལ་དུ་ནི། །དགེ་སློང་དཔའ་ལྡན་ཆེར་གྲགས་པ། །དེའི་མིང་ཡང་ཀླུ་སྒྲུབ་ཏེ། །ཡོད་དང་མེད་པའི་ཕྱོགས་འཇིག་པ། །ངའི་བསྟན་པ་འཇིག་རྟེན་འདིར། །བླ་མེད་ཐེག་ཆེན་རབ་བཤད་ནས། །རབ་ཏུ་དགའ་བའི་ས་བསྒྲུབས་ཏེ། །བདེ་བ་ཅན་དུ་དེ་འགྲོའོ། །ཞེས་གསུངས་སོ། །གཉིས་པ་ནི། རང་ཉིད་ཀྱིས་རིམ་པ་གཉིས་ཀྱི་དོན་མངོན་སུམ་དུ་བྱས་ཤིང་། རྡོ་རྗེ་འཆང་ཆེན་པོའི་ཏིང་ངེ་འཛིན་འཇིག་རྟེན་དུ་བསྟན་ནས། ལྷ་དང་མིའི་བདེ་བ་དང་། མུ་སྟེགས་དང་། ཉན་རང་གི་ཏིང་ངེ་འཛིན་དང་། སྙོམས་པར་འཇུག་པའི་བདེ་བ་ལས་འདས་ནས། རྣམ་པ་ཀུན་གྱི་མཆོག་དང་ལྡན་པའི་སྐུ་སྟོབས་དང་། མི་འཇིགས་པ་ལ་སོགས་པའི་ཡོན་ཏན་གྱིས་བརྒྱན་པ་རབ་ཏུ་བརྙེས་ནས། བདེ་བ་ཅན་དུ་གཤེགས་ཏེ་ཡོན་ཏན་གྱི་དབང་ཕྱུག་བརྒྱད་དང་ལྡན་པར་བཞུགས་པས། རྒྱུད་ཀྱི་དོན་ལ་ཚད་མར་གྲུབ་པ་ཡིན་ནོ། །དཔལ་ལྡན་ཡོན་ཏན་དམ་པའི་ཁྱོན་ཡངས་ཤིང་། །ས་གསུམ་ཁྱོན་དུ་གྲགས་པའི་འོད་རིས་ཅན། །ཚོགས་གཉིས་རོལ་པའི་པད་མཚོར་མཛེས་པའི་དཔལ། །ཟག་མེད་དགའ་བདེའི་དཔལ་ལ་རྣམ་རོལ་བ། །རྡོ་རྗེ་འཆང་དབང་མཁྱེན་པའི་ཁྱོན་ཡངས་སུ། །བརྒྱད་ཁྲི་བཞི་སྟོང་ཆོས་ཀྱི་ཕུང་པོའི་སྤྲིན། །རྣམ་མང་རྒྱུད་སྡེའི་ཆུ་ཀླུང་འདུས་པའི་མཚོ། །རིམ་གཉིས་ཟབ་མོའི་རྒྱུ་སྐར་ཕྲེང་གཟུགས་ལྡན། །སྲིད་ཞིའི་ཕ་མཐའ་རྣམ་པར་བགྲོད་པའི་ལམ། །ལེགས་པར་འདོམས་པ་ལྷའི་རྔ་བོ་ཆེ། །ཟླ་ཟེར་རོལ་པའི་མཚོ་ལས་བདུད་རྩི་བཞིན། །ཟབ་ཅིང་རྒྱ་ཆེའི་རྦ་རླབས་རྣམ་པར་གཡོ། །ལེགས་བཤད་མཚོ་སྐྱེས་གསར་པའི་མདངས་བཀྲ་ཞིང་། །འཕགས་པ་ཀླུ་དབང་རྣམ་པར་རོལ་པའི་གནས། །ངག་གི་དབང་ཕྱུག་གསུང་རབ་ཟླ་འོད་ཅན། །དཔལ་ལྡན་ཀླུ་དབང་ལས་རྙེད་ཟབ་མོའི་དོན། །རྣམ་འགྲེལ་ངག་གི་ཡོན་ཏན་གཞི་འོད་ལྡན། །དཔལ་ལྡན་ཟླ་བའི་གསུང་རབ་བདུད་རྩིའི་གཏེར། །རྨད་བྱུང་དོན་གྱི་སྙིང་པོའི་རོ་བརྒྱ་ལྡན། །གསུང་རབ་ཟབ་མོའི་ཟློས་གར་བསྒྱུར་བྱེད་པ། །རྣམ་དག་ལུང་དང་རིགས་པས་རྣམ་འབྱེད་ཅིང་། །སྡེབ་སྦྱོར་འོད་ཀྱི་དྲྭ་བས་རྣམ་པར་མཛེས། །གདུལ་བྱའི་བློ་གྲོས་ཀུ་མུད་རྒྱས་པའི་གཉེན། །ལེགས་བཤད་ཉིན་མོར་བྱེད་པའི་འོད་སྟོང་ལྡན། །རྣམ་བཤད་འདི་ནི་སྔོན་མེད་ཉི་མ་ཡིན། །ཚུལ་འདི་མང་ཐོས་བློ་གྲོས་མིག་སྟོང་ལྡན། །སྒྲ་ཚད་ཟུང་གི་ངང་པའི་གཤོག་ཡངས་ཤིང་། །གསུང་རབ་རྒྱ་མཚོའི་ཕ་རོལ་བགྲོད་གྱུར་པའི། །མགྲིན་པའི་ཆུ་འཛིན་གསར་པའི་ཕུང་པོ་ལས། །རྣམ་བཤད་དུས་ཀྱི་ཆར་རྒྱུན་མཐའ་ཡས་པ། །རྣམ་པར་སྤེལ་བའི་དགེ་ཚོགས་སྟོན་ཟླའི་འོད། །སྲིད་པའི་གདུང་བ་མ་ལུས་འཕྲོག་བྱེད་ཅིང་། །ཟུང་འཇུག་ཏིང་འཛིན་ཆུ་གཏེར་རྣམ་རོལ་ཞིང་། །སྐུ་བཞིའི་པདྨོ་ཀུན་ཏུ་རྒྱས་གྱུར་ཅིག །ཅེས་དཔལ་གསང་བ་འདུས་པའི་རྣམ་བཤད་བྱིན་རླབས་ཀྱི་བདུད་རྩི་རྣམ་པར་རོལ་བའི་གཏེར་ཞེས་བྱ་བ་འདི་ནི་དཔལ་ལྡན་རྡོ་རྗེ་འཆང་གི་རྒྱུད་སྡེ་ཟབ་མོའི་ལེགས་བཤད་ཀྱི་བདུད་རྩིས་བློ་གྲོས་ཀྱི་དབང་པོ་རབ་ཏུ་རྒྱས་པ། ཆག་ལོ་ཙཱ་བའི་རྣམ་བཤད་མ་ལུས་པའི་དོན་དང་། དཔལ་ལྡན་ས་སྐྱ་པའི་མན་ངག་གི་དོན་ཉེ་བར་བསྡུས་ནས། ལུང་དང་རིགས་པའི་ངག་གིས་བཤད་པ་འདི་ནི། ལེགས་བཤད་བཀའ་པོད་བཞི་དང་། གསང་བ་འདུས་པ་ལ་བློ་གྲོས་ཀྱི་སྣང་བ་རབ་ཏུ་རྒྱས་པ་སྨྱ་ལ་ཏེ་རའི་མཁན་པོ་རྣམ་མཁའ་དཔལ་འབྱོར་གྱིས་བསྐུལ་བའི་ངོར། མཁན་ཆེན་སྐྱབས་མཆོག་དཔལ་བཟང་པོ་དང་། བླ་མ་ཉི་མ་རྒྱལ་མཚན་དཔལ་བཟང་པོ་གཉིས་ཀྱི་བཤད་པའི་མན་ངག་ལ་བརྟེན་ནས། མང་དུ་ཐོས་པ་རྒྱ་མཚོའི་ཕ་རོལ་ཏུ་སོན་ཞིང་། རྒྱུད་སྡེ་བཞིའི་དོན་ལ་མི་འཇིགས་པའི་སྤོབས་པ་ཐོབ་པ་རོང་སྟོན་ཆེན་པོ་སྨྲ་བའི་སེང་གེ་ཤཱཀྱ་རྒྱལ་མཚན་དཔའ་བཟང་པོས་བྱང་ཆུབ་གླིང་ནས་བཟུང་སྟེ།